text: Nisser over hele byen
  18 november 2011 kl. 18.33
  Varde kalder sig nissernes by. I dag kom de ned fra loftet. Alle 275.
  Medlem af nisse-lauget, Flemming Nissen (og det hedder han virkelig), kunne fortælle, at der bliver hængt nisser op fredag, lørdag og søndag, især i Vardes indre by. 
  Nisserne bliver placeret på hustage og gavle, så der ikke kan være tvivl om, at Varde er nissernes by. I dag blev en af dem hængt op på Torvet, lige over indgangen til den engelske pub, og der er folk i Varde, som siger, de har hørt nissen tale.
  Nisse-lauget bygger selv alle nisser op med et skelet af ståltråd, som bliver klædt på og forsynet med ansigt og hænder.
  